- Dan Alexa a semnat cu Arsenal Tunari
- Destinaţie surpriză aleasă de antrenorul în vârstă de 44 de ani
Dan Alexa a fost numit în funcţia de antrenor principal al echipei de fotbal de ligă secundă Arsenal Tunari, a anunţat Clubul Sportiv Tunari pe pagina sa de Facebook.
Ştefan Grigorie va fi antrenorul secund al lui Dan Alexa. "Chirurgul" era liber de contract din luna noiembrie, când plecase de la FC Botoşani.
Dan Alexa a semnat cu Arsenal Tunari!
"Oficial! Bine ai venit, Dan Alexa!
Arsenal Tunari anunță numirea lui Dan Alexa în funcția de antrenor principal al echipei. Acesta a antrenat-o până de curand pe FC Botosani, echipa ce evolueaza în Superliga României.
În CV-ul de tehnician al lui Alexa se mai regăsesc echipe precum ACS Politehnica Timișoara, Rapid București, ASA Târgu Mureș, Concordia Chiajna, Dunărea Călărași, Astra Giurgiu, SSU Poli Timișoara și CSM Reșița și SR Brașov.
Ștefan Grigorie va fi antrenorul secund al lui Dan Alexa. Le urăm bun venit în familia tunarilor, baftă băieți!", a fost anunţul clubului făcut pe reţelele sociale.
Luni dimineaţa, Arsenal Tunari a încheiat, pe cale amiabilă, colaborarea cu antrenorul Ştefan Odoroabă.
CS Tunari (16 puncte) a terminat pe locul 17 din 20 de echipe sezonul regulat al ligii secunde şi va evolua în play-out, într-o grupă cu CSA Steaua (28 puncte), Chindia Târgovişte (28), Concordia Chiajna (25), CSM Slatina (25), Viitorul Pandurii Târgu Jiu (23) şi Progresul Spartac (1 punct). Ultimele două clasate vor retrograda.
Dan Alexa a rezistat numai două luni la ultima echipă pe care a antrenat-o.
"FC Botoşani anunţă despărţirea de antrenorul principal Dan Alexa, instalat pe banca tehnică a roş-alb-albaştrilor în luna septembrie a anului curent. În acest interval de timp, 'Chirurgul' a antrenat echipa noastră în 9 partide", anunţase FC Botoşani în comunicatul în care a anunţat despărţirea de Alexa.